RESOLUCIÓN do 21 de outubro de 2003 pola que se convoca un curso sobre intervención policial.
ACADEMIA GALEGA DE SEGURIDADE — III. OUTRAS DISPOSICIÓNS — 29/10/2003

Dentro das actividades programadas para o ano 2003 en colaboración coa Deputación Provincial de Ourense, en virtude do convenio de formación asinado entre a Consellería de Xustiza, Interior e Administración Local e a Deputación Provincial de Ourense, anúnciase a celebración dun curso sobre intervención policial, que deberá desenvolverse conforme as seguintes bases:
Obxectivos.
Acadar un adecuado manexo dos medios materiais que se utilizan no eido da intervención policial, especialmente nos casos do establecemento de controis estáticos, na protección de personalidades e nas manifestacións e/ou espectáculos de masas, para consegui-las suficientes habilidades e destrezas que permitan unha mellor competencia profesional.
Publicación.
Esta actividade formativa, e tamén todas aquelas que se desenvolvan en colaboración coa Deputación
Provincial de Ourense, será obxecto de publicación no Diario Oficial de Galicia e no BOP de Ourense.
Destinatarios.
O curso vai dirixido ós membros dos corpos de policía local da provincia de Ourense.
Inscrición.
A inscrición dos participantes será totalmente gratuíta.
Prazas.
30 prazas.
Solicitudes.
1. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 19 de novembro de 2003, ás 14.00 horas.
3. As instancias deberán enviarse á Deputación Provincial de Ourense, Departamento de Formación
Continua (fax: 988 38 52 15): rúa Progreso nº 30, 32003 Ourense; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 24 ó 28 de novembro e do 1 ó 4 de decembro de 2003.
O horario será de 17.00 a 20.20 horas.
Contido.
O curso desenvolverase en sesións de tarde, de luns a venres, e nel trataranse os seguintes módulos:
I. A comunicación.
II. Factores psicolóxicos nas situacións de risco.
III. Normas de seguridade con armas.
IV. Técnicas de autoprotección.
V. Protocolos de actuación operativa fronte a persoas armadas.
VI. Cacheo e rexistro policial.
VII. Actuación diante de artefactos explosivos.
VIII. Protocolo de actuación nas ameazas de bomba.
IX. Simulacro final de actuación diante de ameazas de bomba.
Relación de admitidos.
A relación de admitidos farase publica o día 21 de novembro a partir das 14.00 horas, tanto pola Deputación Provincial de Ourense como pola Academia Galega de Seguridade, e os interesados poden coñecer e confirma-la súa asistencia chamando ós teléfonos 986 59 00 21 (AGS) ou 988 38 51 42 (Departamento de Formación Continua da Deputación Provincial de Ourense).
Lugar.
O curso desenvolverase nas aulas do centro cultural da Deputación Provincial de Ourense sito na rúa Progreso nº 30.
Certificado de aproveitamento.
Ó remate do curso entregaráselles un certificado de aproveitamento a aquelas persoas que acrediten a súa participación continuada nel e superen as correspondentes probas de coñecementos.
Modificacións.
Tanto a Academia Galega de Seguridade como a Deputación Provincial de Ourense, se é o caso, poderán modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 21 de outubro de 2003.
Juan José Fariñas-Ferro Rodríguez
Director xeral da Academia Galega de Seguridade